Асен Разцветников
Ноември

chitanka.info

С наметка и гугла от сива мъгла

Ноември препуска низ черни поля.

Ноември е гневен. Ноември снове

с дружина студени и зли ветрове.

Щом чуят звънците и злобния смях,

горите навеждат върхари от страх

и зъзнат, и молят, и плачат в нощта,

и ронят червени, ранени листа.

Защо ги облъхваш със влага и хлад,

защо ги погубваш с безумство и яд,

не чуваш ли жалби, не чуваш ли стон,

Ноември, Ноември със жълтия кон!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.